
A mintavételezés okozta harmonikusok alkalmazási lehetőségei a haptikus technológiában

A haptikus technológia segítségével lehetőség nyílik arra, hogy a felhasználó tapintáson keresztül érintkezzen a virtuális környezettel. Ez rendszerint erő-visszacsatolás segítségével valósítható meg, erők, rezgések vagy mozgások létrehozásán keresztül. A technológia egészen hétköznapi területeken is megjelenik, mint például a mobiltelefonok érintőképernyője esetében vagy virtuális valóságban. A hétköznapi felhasználásokon túl, a haptikus technológia orvostechnikai alkalmazása is jelentős.
Az orvostechnika területén az elsődleges cél a tapintásérzet szimulálása, azért, hogy a felhasználó valósághű visszajelzést kaphasson a különböző orvosi eszközökkel vagy virtuális környezettel való interakció közben. Szó lehet például sebészeti szimulációkról, aminek lehetősége kiszélesíti és szélesebb körben elérhetővé teszi a sebészek számára az egyes beavatkozások gyakorlását, illetve a tanulási folyamatot. Másik felhasználási területe a különböző robotsebészeti beavatkozások fejlesztése. A tapintási visszajelzés a szövetek valósághű szimulálásával érhető el, ez magában foglalja a különböző szövetek természetes rugalmasságának, sűrűségének és ellenállásának pontos modellezését.
A dolgozatban egy egy szabadságifokú haptikus eszköz tervezése kerül bemutatásra, első lépésben ennek szerkezeti kialakítása, valamint a megfelelő konstrukció megalkotása. Ezt követi az eszköz modelljének meghatározása, majd az állapotvisszacsatoláson alapuló szabályozás tervezése.

Napjainkban a szabályozás megvalósítása szinte kizárólag valamilyen digitális számítógépen
keresztül történik. Így célszerű megvizsgálni az eredő mintavételes rendszer stabilitását,
különféle esetekben és feltételek mellett. Ezen vizsgálat során megfigyelhetővé válnak, a szabályozási paraméterektől függő, különféle karakterisztikák. A szabályozási tényezők megválasztása mellett észrevehető, hogy a stabil viselkedés megőrzése mellett, különféle lengésképek alakulnak ki. A kialakuló rezgések jellemzésén keresztül különféle anyagi viselkedések megvalósíthatósága vizsgálható.



